Pirkanmaalla sairastunut on saanut tartunnan Pohjois-Italiasta. Hän on kotona eristyksessä ja hyväkuntoinen. Tartunnalle on altistunut henkilön kolme perheenjäsentä.

Kaikki tartunnan saaneet ovat hyväkuntoisia ja eristyksessä kodeissaan.

Suomessa paljastui torstaina yhteensä viisi uutta koronavirustartuntaa, tiedottaa Terveyden ja hyvinvoinnin laitos THL.

Kolme tapauksista on todettu Helsingin ja Uudenmaan sairaanhoitopiirin alueella, yksi Pirkanmaalla ja yksi Hämeenlinnassa. Kaikki tartunnan saaneet ovat hyväkuntoisia ja eristyksessä kodeissaan.

Pääkaupunkiseudulla tartunnan ovat saaneet työikäinen nainen ja kaksi työikäistä miestä.

Naisen tartunta liittyy aiemmin todettuihin tartuntoihin. Miespuolisten sairastuneiden tartunnat ovat peräisin Pohjois-Italiasta. Helsingin ja uudenmaan sairaanhoitopiirin (HUS) mukaan (siirryt toiseen palveluun) pääkaupunkiseudulla tartunnan saaneet ovat kotiutuneet näytteenoton jälkeen ja heidän lähipiireihinsä on oltu yhteydessä.

Pirkanmaalla ja Kanta-Hämeessä ensimmäiset tapaukset

Kanta-Hämeen sairaanhoitopiirissä on todettu tartunta Pohjois-Italiassa matkailleen hämeenlinnalaisperheen lapsella. Perhe saapui matkalta tiistaina ja kävi antamassa näytteet keskiviikkona.

Kanta-Hämeen sairaanhoitopiirin mukaan (siirryt toiseen palveluun)perhe otti itse yhteyttä terveydenhuoltoon oireita havaittuaan. Ainoat altistuneet ovat muita perheenjäseniä, sillä perhe oli ollut vapaaehtoisessa kotikaranteenissa. Perheen lapset eivät olleet osallistuneet esimerkiksi kouluopetukseen.

Kanta-Hämeen sairaanhoitopiirin johtajaylilääkäri Sally Järvelä kertoo, että perheessä on kaksi oireista ihmistä. Toisella on flunssatyyppisiä oireita ja koronavirustartunnan saaneella lähinnä päänsärkyä. Molemmat ovat hyväkuntoisia.

Pirkanmaalla sairastunut on sairaanhoitopiirin mukaan (siirryt toiseen palveluun) 44-vuotias ja saanut tartunnan Pohjois-Italiasta. Hän on kotona eristyksessä ja hyväkuntoinen. Tartunnalle on altistunut kolme lähikontaktia.

Altistuneet ovat tartunnan saaneen henkilön perheenjäseniä. Koko perhe oli ollut yhdessä matkalla Pohjois-Italiassa.

Perheen kanssa ollaan yhteydessä puhelimitse. Jos tartunnan saaneen oireet pahenevat hänet voidaan tarvittaessa siirtää sairaalahoitoon eristykseen. Myös muiden perheenjäsenten vointia seurataan tarkasti.

Lasten terveydelle riski on pieni

Pirkanmaan sairaanhoitopiirin mukaan tartunta ei aiheuta vaadi erityisiä toimenpiteitä esimerkiksi kouluissa tai päiväkodeissa. Perhe on Tampereen yliopistollisen sairaalan infektiolääkärin Janne Laineen mukaan pysynyt matkan jälkeen paikoillaan.

Altistuneilla lapsilla tartuntaa ei ole todettu. Jos lapsi saa tartunnan, riski omalle terveydelle on Laineen mukaan hyvin pieni.

– Alle 10-vuotiailla ei käytännössä ole havaittu lainkaan vakavia sairastapauksia. 10–20-vuotiaillakin ne ovat erittäin harvinaisia. Vasta keski-iästä ylöspäin vakavampia sairastapauksia alkaa esiintyä. Ei paljon, mutta enemmän kuin nuoremmilla, Laine sanoo.

Lapsetkin voivat kuitenkin tartuttaa tautia eteenpäin, siksi tartunnan saaneet lapset on syytä löytää.

Lisää tartuntoja todetaan Laineen mukaan hyvin todennäköisesti lisää.

– Mikäli epidemian torjuminen onnistuu, tapaukset jäävät yksittäisiksi. Jos tauti lähtee leviämään, tilanne on toinen. Sitten mietimme keitä kaikkia kannattaa testata, Laine toteaa.

Suomessa on torstaina selvinneiden tapausten myötä todettu yhteensä 12 koronavirustartuntaa.

Lue myös:

Lue tästä kaikki tuoreimmat tiedot koronaviruksesta